Document ID: 32009R0560

UREDBA KOMISIJE (ES) št. 560/2009
z dne 26. junija 2009
o spremembi Uredbe (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 733/2002 Evropskega parlamenta in Sveta z dne 22. aprila 2002 o izvajanju domene .eu najvišje ravni (1) in zlasti člena 5(1) Uredbe,
po posvetovanju z registrom v skladu s členom 5(1) Uredbe (ES) št. 733/2002,
ob upoštevanju naslednjega:
(1)
Tretji odstavek člena 6 Uredbe Komisije (ES) št. 874/2004 (2) predvideva, da register opravlja registracijo domenskih imen v vseh abecednih znakih uradnih jezikov, če so na voljo ustrezni mednarodni standardi.
(2)
Uradni jeziki Skupnosti obsegajo več abecednih znakov, kot jih je bilo na voljo za registracijo na začetku registracije po fazah, predvidene v poglavju IV Uredbe (ES) št. 874/2004.
(3)
Vendar je zdaj tehnično mogoče z domeno .eu najvišje ravni registrirati tudi imena v uradnih jezikih Skupnosti, ki vsebujejo abecedne znake, ki ob takratni registraciji še niso bili na voljo.
(4)
Treba bi bilo zagotoviti, da bodo zainteresirani obveščeni o novih znakih, preden bodo ti na voljo za registracijo imen z domeno .eu najvišje ravni. Zato bi moral register že vnaprej objaviti informacije o abecednih znakih, ki bodo dodani znakom, ki so že na voljo za registracijo imen z domeno .eu najvišje ravni.
(5)
V skladu z drugim odstavkom člena 9 Uredbe (ES) št. 874/2004 je Komisija od registra zahtevala, da se za uporabo institucij in organov Skupnosti domenska imena vključijo neposredno z domeno .eu najvišje ravni. Ker je zdaj tehnično mogoče z domeno .eu najvišje ravni registrirati tudi imena v uradnih jezikih Skupnosti, ki vsebujejo abecedne znake, ki na začetku registracije po fazah, predvidene v poglavju IV Uredbe (ES) št. 874/2004, za registracijo niso bili na voljo, bi bilo treba Komisiji omogočiti, da od registra zahteva, da poleg že zahtevanih imen vključi tudi domenska imena, ki vsebujejo navedene znake.
(6)
Države članice, države kandidatke in države Evropskega gospodarskega prostora so zahtevale registracijo ali rezervacijo svojih imen v skladu s členom 8 Uredbe (ES) št. 874/2004. Zadevna imena so navedena v Prilogi k Uredbi (ES) št. 874/2004. Ker je zdaj tehnično mogoče z domeno .eu najvišje ravni registrirati tudi imena, ki vsebujejo navedene abecedne znake uradnih jezikov Skupnosti, ki na začetku registracije po fazah, predvidene v poglavju IV Uredbe (ES) št. 874/2004, za registracijo niso bili na voljo, so določene države zahtevale, da se navedeni seznami spremenijo.
(7)
Da bi ustrezno upoštevali imena, ki vsebujejo znake, ki prej niso bili na voljo, je treba posodobiti sezname iz Priloge k Uredbi (ES) št. 874/2004.
(8)
Uredbo (ES) št. 874/2004 bi bilo zato treba ustrezno spremeniti.
(9)
Ker je v interesu evropskih državljanov in podjetij, da lahko čim prej registrirajo imena v uradnih jezikih Skupnosti, ki vsebujejo abecedne znake, ki na začetku registracije po fazah, predvidene v poglavju IV Uredbe (ES) št. 874/2004, za registracijo niso bili na voljo, se začetka veljavnosti te uredbe ne sme po nepotrebnem preložiti.
(10)
Ukrepi, predvideni s to uredbo, so v skladu z mnenjem Odbora za komunikacije (3) -
SPREJELA NASLEDNJO UREDBO:
Člen 1
Uredba (ES) št. 874/2004 se spremeni:
1.
Člen 6 se spremeni:
(a)
prvi, drugi in tretji odstavek se oštevilčijo z 1, 2 in 3;
(b)
četrti odstavek se nadomesti z naslednjim:
„4. Če je tehnično mogoče z domeno .eu najvišje ravni registrirati imena v uradnih jezikih, ki vsebujejo abecedne znake, ki na začetku registracije po fazah, predvidene v poglavju IV, za registracijo niso bili na voljo, register na svoji spletni strani objavi, da bo imena, ki vsebujejo navedene znake, mogoče registrirati z domeno .eu najvišje ravni.
Obvestilo vsebuje seznam zadevnih znakov in datum, s katerim bo mogoče imena domene .eu registrirati s temi znaki.
Obvestilo se objavi najpozneje tri mesece pred navedenim datumom.
5. Register ni obvezan izvajati funkcij, pri katerih se uporabljajo jeziki, ki niso uradni jeziki.“
2.
Člen 9 se spremeni:
(a)
prvi in drugi odstavek se oštevilčita z 1 in 2;
(b)
doda se naslednji odstavek 3:
„3. Če je tehnično mogoče z domeno .eu najvišje ravni registrirati imena v uradnih jezikih, ki vsebujejo abecedne znake, ki na začetku registracije po fazah, predvidene v poglavju IV, za registracijo niso bili na voljo, register o tem obvesti Komisijo.
To stori najpozneje en mesec pred dnem objave obvestila iz člena 6(4) in pri tem navede datum objave.
Najpozneje deset delovnih dni pred datumom, navedenim na obvestilu v skladu s členom 6(4), Komisija od registra zahteva, da imena domen z enim ali več navedenimi znaki, ki jih želi rezervirati za uporabo institucij in organov Skupnosti, vključi neposredno pod domeno .eu najvišje ravni.“
3.
V četrtem pododstavku člena 11 se sklic na „tretji odstavek člena 6“ nadomesti s sklicem na „člen 6(3).“
4.
V prvem pododstavku prvega odstavka člena 12 se sklic na „iz prvega odstavka člena 6“ nadomesti s sklicem na „iz člena 6(1).“
5.
Priloga se nadomesti s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. junija 2009

Labels: 12
7
15